Ego Hugo decanus Vergiacensis cum ceteris concanonicis nostris notum facimus et presentibus et futuris quod querela quam habebamus adversus Cistercienses pro terra quam eis ascensaverant Guido Albus et Dodo de Marrigne in qua terra quartam partem reclamabamus per manum domini Galterii Eduensis episcopi pacificata est in hunc modum. Dederunt nobis Cistercienses tunc in presentiarum pro intragio quadraginta septem libras Divionensium. Dabunt etiam annuatim capitulo Vergiacensi idem Cistercienses viginti quinque solidos et sex denarius Divionensium in martio quartallum quoque unum annone cuius medietas erit frumenti et medietas avene. Nos autem querelam illam ex toto dimisimus et terram supradictam cuius occasione querela fuerat inter nos suborta domui Cisterciensi sine omni contradictione iure perpetuo possidendam concessimus, promittentes pariter et omnes nos et universos et singulos pacti huius obligatione constringentes quod ubi fuerit opus ubique et in omnibus pro ecclesia Cisterciensi nos opponemus et si quis aliquando temptaverit eam super his turbare vel movere calumniam tota fidelitate guarantiam feremus. Sic ordinavimus sic promisimus et sic firmavimus apud Vergeium coram astantibus concanonicis nostris et toto capitulo, presentibus Pontio cellerario Cistercii et Christiano converso, Humberto Grosso, Willermo Tafu, magistro Roberto Divionensis, Raynaudo de Tarnant et Constantio pellipario. Ut autem totum hoc perpetua stabilitate firmetur nec aliqua varietate rerum aliquando valeat immutari sigillum capituli nostri huic scripto voluimus et fecimus apponi ac presentem cartam eiusdem sigilli nostri impressione atque munimine roborari. Anno Dominice Incarnationis millesimo centesimo nonagesimo septimo.